Ministru kabineta noteikumu projekta

**„Noteikumi par ģeoloģiskās informācijas sistēmu”**

sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Kādēļ normatīvais akts ir vajadzīgs** | | |
| 1. Pamatojums | Ministru kabineta noteikumu projekts (turpmāk – noteikumu projekts) sagatavots, pamatojoties uz likuma „Par zemes dzīlēm” 23.panta ceturto daļu, kas nosaka, ka ģeoloģiskās informācijas sistēmas saturu un izmantošanas noteikumus reglamentē Ministru kabinets. | |
| 2. Pašreizējā situācija un problēmas | Līdz 2011.gada 29.septembrim, kad stājās spēkā Ministru kabineta 2011.gada 6.septembra noteikumi Nr.696 “Zemes dzīļu izmantošanas licenču un bieži sastopamo derīgo izrakteņu ieguves atļauju izsniegšanas kārtība”, noteikumu projektā ietvertos jautājumus regulēja Ministru kabineta 2007.gada 24.aprīļa noteikumi Nr. 280 „Zemes dzīļu izmantošanas licenču un bieži sastopamo derīgo izrakteņu ieguves atļauju izsniegšanas un ģeoloģiskās informācijas izmantošanas vispārīgā kārtība”. MK noteikumos Nr.280 bija atsevišķa nodaļa „Ģeoloģiskās informācijas izmantošanas vispārīgā kārtība”.  Attiecībā uz ģeoloģisko informāciju likuma „Par zemes dzīlēm” 5.panta pirmā daļa nosaka, ka Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” (turpmāk – centrs) šajā likumā un citos normatīvajos aktos noteiktajā kārtībā iegūst, apkopo ģeoloģisko informāciju un to uzglabā valsts ģeoloģijas fondā.  Likuma 22.panta pirmā daļa nosaka, ka ģeoloģiskā informācija tiek apkopota un uzglabāta Ģeoloģiskās informācijas sistēmā. Tajā tiek ietverti ģeoloģiskās izpētes, zinātniskās pētniecības darbu, zemes dzīļu monitoringa rezultāti, kā arī derīgo izrakteņu ieguves un cita veida zemes dzīļu izmantošanas rezultātā iegūtie dati. Ģeoloģiskās informācijas sistēma pieder valstij, to pārvalda centrs. Savukārt, 23.panta otrā daļa nosaka, ka ikvienai juridiskajai vai fiziskajai personai neatkarīgi no darbu finansēšanas veida zemes dzīļu izmantošanas rezultātā iegūtā ģeoloģiskā informācija jānodod valstij centra personā bez maksas, noslēdzot līgumu par tās izmantošanu. Centrs informāciju apkopo, apstrādā un uzglabā, kā arī nodrošina tās pieejamību.  Jāņem vērā, ka ģeoloģisko izpēti pasūta un par to maksā zemes īpašnieks, nomnieks vai zemes dzīļu izmantošanas licences īpašnieks. Ģeoloģiskā informācija ir darbu finansētāja īpašums, tajā pat laikā, ņemot vērā šīs informācijas nozīmi tautsaimniecībā, tā jānodod glabāšanai valstij.  Ģeoloģiskās informācijas sistēma (ko sarunvalodā speciālisti bieži sauc vienkārši par valsts ģeoloģijas fondu) sastāv no:  -valsts ģeoloģijas fonda, kurā atrodas pārskati par ģeoloģisko izpēti, tematiskiem pētījumiem, zemes dzīļu monitoringu, inženierģeoloģisko un ģeoekoloģisko izpēti un citiem darbiem papīra vai elektroniskā formā;  -valsts ģeoloģijas arhīva, kurā atrodas ģeoloģiskās izpētes darbu pirmmateriāli (piemēram, lauku darbu žurnāli);  -zinātniski tehniskās literatūras bibliotēkas;  -urbumu seržu glabātuves, kurā atrodas urbumu serdes, iežu etalonparaugu kolekcija, plānslīpējumu kolekcija un iežu paraugi;  -ģeoloģiskās informācijas, kas tiek nodota vai ir apkopota elektroniskā formā, piemēram, derīgo izrakteņu atradņu reģistrs; informācija par urbumiem, katalogi par ģeoloģiskās informācijas sistēmā esošo informāciju un kolekcijām; zemes dzīļu uzbūvi un īpašības raksturojošie matemātiskie modeļi.  Ģeoloģiskās informācijas sistēmā ietilpst gan agrāk, t.sk. pagājušajā gadsimtā, radīta ģeoloģiskā informācija, gan tagad iegūstamā. Daļa informācijas pieejama tīmekļa vietnē [www.lvgmc.lv](http://www.lvgmc.lv) .  Pašlaik nav izpildīts likuma „Par zemes dzīlēm” 23.panta ceturtajā daļā dotais deleģējums Ministru kabineta noteikumiem un nav noteikts ģeoloģiskās informācijas sistēmas saturs un izmantošanas noteikumi. | |
| 3. Saistītie politikas ietekmes novērtējumi un pētījumi | Projekts šo jomu neskar. | |
| 4. Tiesiskā regulējuma mērķis un būtība | **Noteikumu projekts izstrādāts, lai īstenotu likumā „Par zemes dzīlēm” noteiktos uzdevumus.** Noteikumu projekta mērķis ir noteikt ģeoloģiskās informācijas sistēmas saturu un izmantošanas noteikumus.  Noteikumu projekts nosaka, ka ģeoloģiskās informācijas sistēmu veido valsts ģeoloģijas fonds, valsts ģeoloģijas arhīvs, ģeoloģiski tehniskās literatūras bibliotēka, urbumu seržu glabātava un paraugu kolekcijas, kā arī ģeoloģiskā informācija, kas izmantojama elektroniskā veidā.  Ņemot vērā, ka ģeoloģiskās informācijas ieguvē tiek ieguldīti lieli finanšu un citi resursi, īpaši darbos jūrā, un šīs informācijas nonākšana citu personu rīcībā var radīt zaudējumus komersantam, projektā ir noteikts, ka, nododot informāciju ģeoloģiskās informācijas sistēmā, tai var noteikt komercinformācijas statusu.  Noteikumu projekts juridiski nostiprinās jau izveidojušos ģeoloģiskās informācijas uzturēšanas praksi.  Papildus minētajam noteikumu projektā noteikts, ka arī ģeoloģisko informāciju, kas iegūta valsts pētījumu programmas rezultātā, Eiropas struktūrfondu finansētu pētījumu rezultātā vai valsts finansētu zinātnisku pētījumu ietvaros, nodod centram uzglabāšanai ģeoloģiskās informācijas sistēmā. | |
| 5. Projekta izstrādē iesaistītās institūcijas | Vides aizsardzības un reģionālās attīstības ministrija, valsts sabiedrība ar ierobežotu atbildību „Latvijas Vides, ģeoloģijas un meteoroloģijas centrs”. | |
| 6. Iemesli, kādēļ netika nodrošināta sabiedrības līdzdalība | Nav attiecināms. | |
| 7. Cita informācija | Nav | |
| **II. Tiesību akta projekta ietekme uz sabiedrību** | | |
| 1. Sabiedrības mērķgrupa | | Iestādes, komersanti un privātpersonas, kam nepieciešama informācija par zemes dzīlēm, vai kas pasūta vai veic ar zemes dzīļu izmantošanu saistītus darbus, ģeoloģiskās informācijas īpašnieki. Personas, kas ir zemes īpašnieki vai iznomā zemi zemes dzīļu izmantošanai. |
| 2. Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | | Zinātniskās un izglītības iestādes; ģeoloģijas, dabas aizsardzības un citu nozaru pārstāvji – gan sabiedriskās organizācijas, gan valsts un pašvaldību iestādes. |
| 3. Tiesiskā regulējuma finansiālā ietekme | | Projekts šo jomu neskar. |
| 4. Tiesiskā regulējuma nefinansiālā ietekme | | Noteikts ģeoloģiskās informācijas sistēmas saturs un izmantošanas noteikumi. Noteikumi sabiedrību neietekmē. |
| 5. Administratīvās procedūras raksturojums | | Zemes dzīļu izmantotāji, tajā skaitā zinātnisko pētījumu veicēji, ģeoloģisko informāciju nodod valstij centra personā, kurš to uzglabā ģeoloģiskās informācijas sistēmā un nodrošina tās pieejamību vai arī ierobežotas pieejamības statusa ievērošanu. Lai izmantotu ģeoloģisko informāciju, persona vēršas centrā un saņem informāciju saskaņā ar klientu apkalpošanas kārtību.  Noteikumu projektam pievienots līguma par ģeoloģiskās informācijas izmantošanu paraugs. Nododot ģeoloģisko informāciju ģeoloģiskā informācijas sistēmā, persona un centrs var noslēgt līgumu par informācijas izmantošanu, tajā paredzot pusēm nepieciešamos nosacījumus. |
| 6. Administratīvo izmaksu monetārs novērtējums | | Projekts šo jomu neskar. |
| 7. Cita informācija | | Nav |

**Anotācijas III. sadaļa -** Projekts šo jomu neskar.

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Lai nodrošinātu, ka trešajām personām netiek nodota informācija, kuras nodošana atklātībā var nodarīt kaitējumu informācijas īpašniekam, jāizdara grozījumi likumā „Par zemes dzīlēm”, paredzot, ka ģeoloģiskajai informācijai var noteikt ierobežotas pieejamības statusu uz laiku, kas ilgāks par vienu gadu.  Par likuma „Par zemes dzīlēm” grozījumu izstrādi un tālāko virzību atbildīga ir Vides aizsardzības un reģionālās attīstības ministrija. Likumprojekts „Grozījumi likumā „Par zemes dzīlēm”” izsludināts 2012.gada 14.jūnija Valsts sekretāru sanāksmē (VSS-598). |
| 2. | Cita informācija | Nav. |

**Anotācijas V. sadaļa -** Projekts šo jomu neskar.

|  |  |
| --- | --- |
| **VI. Sabiedrības līdzdalība un šīs līdzdalības rezultāti** | |
| 1.Sabiedrības informēšana par projekta izstrādes uzsākšanu | Noteikumu projekts izsludināts 2012.gada 2.februāra valsts sekretāru sanāksmē. Noteikumu projekta izsludināšanas dienā sabiedriskās organizācijas, kuras parasti iesaistās ar zemes dzīļu izmantošanu saistīto normatīvo aktu izstrādē (Latvijas Ģeologu savienība, biedrība „Latvijas Ceļu būvētājs”, Latvijas Būvmateriālu ražotāju asociācija, Latvijas Kūdras ražotāju asociācija), ar elektroniskā pasta vēstuli tika informētas par noteikumu projektu. |
| 2.Sabiedrības līdzdalība projekta izstrādē | Noteikumu projekta saskaņošanas gaitā saņemti atzinumi no Latvijas Ģeologu savienības, Latvijas Vēja enerģijas asociācijas, biedrības „Latvijas Ceļu būvētājs”, kā arī no komersantiem, kuriem izsniegtas licences ogļūdeņražu izpētei un ieguvei - SIA „Balin Energy” un SIA „Odin Energi Latvija”. |
| 3.Sabiedrības līdzdalības rezultāti | Pēc biedrības „Latvijas Ceļu būvētājs” ieteikuma noteikumu projekts papildināts ar pielikums, kurā dots līguma par ģeoloģiskās informācijas izmantošanu paraugs.  Latvijas Ģeologu savienība (LĢS), pauda viedokli, ka noteikumu projekts ir saturiski un konceptuāli nepieņemams, ka jāveic valstij piederošās ģeoloģiskās informācijas un tās stāvokļa inventarizācija, kas netika veikta, nododot lielu daļu informācijas viena komersanta pārraudzībā, savukārt tā daļa, kas nav nodota komersanta - Centra - pārvaldībā, praktiski nav apzināta un izvērtēta. Tāpat LĢS vēlējās detālu datu, informācijas, kā arī datu bāzu un citu par valsts budžeta līdzekļiem izveidoto informatīvo materiālu pieejamības regulējumu, tajā skaitā attiecībā uz samaksu.  Vides aizsardzības un reģionālās attīstības ministrija ir precizējusi noteikumu projektu, sīkāk uzskaitot ģeoloģiskās informācijas sistēmas sastāvdaļas, tomēr uzskata, ka pārāk liela detalizācija nav lietderīga. Ģeoloģijas fondā, bibliotēkā un arhīvā esošo informāciju var izmantot bez maksas. Par kopēšanu un apstrādātu informāciju jāmaksā atbilstoši centra pakalpojumu katalogam.  Ņemot vērā LĢS priekšlikumu, noteikumu projekts papildināts ar pielikumu, kurā noteiktas prasības paraugu pieņemšanai glabāšanai seržu glabātuvē.  Latvijas Vēja enerģijas asociācija, SIA „Balin Energy” un SIA „Odin Energi Latvija” (turpmāk – komersanti) pauda bažas attiecībā uz ierobežotas pieejamības statusa noteikšanu ģeoloģiskajai informācijai un vēlējās, lai noteikumos noteiktu ierobežotas pieejamības statusu ogļūdeņražu meklēšanas, izpētes un ieguves uz sauszemes rezultātā iegūtajai informācijai un paraugiem līdz desmit gadiem, bet jūrā iegūtajai informācijai – uz zemes dzīļu izmantošanas licences darbības laiku. Savukārt Tieslietu ministrija uzturēja spēkā iebildumu, ka informācijai ierobežotas pieejamības statusu, kas ilgāks par gadu, var noteikt tikai ar likumu. SIA „Balin Energy”, atsaucoties uz Satversmes tiesu un Augstākās tiesas Senātu vērš uzmanību, ka Tieslietu ministrija pārāk šauri skaidro jēdzienu „likums”, kā arī min virkni piemēru, kad ierobežotas pieejamības statuss informācijai ir noteikts ar Ministru kabineta noteikumiem. Komersanti norādīja, ka ģeoloģiskās informācijas iegūšana prasa lielus finansiālos ieguldījumus. Lai novērstu komersantu bažas, noteikumu projekts papildināts ar prasību centram nodrošināt komercnoslēpuma aizsardzību un 2012.gada 14.jūnija Valsts sekretāru sanāksmē izsludināts likumprojekts „Grozījumi likumā „Par zemes dzīlēm”” (VSS-598). Likumprojektā iekļauts komersantu ieteiktais termiņš, uz kādu ģeoloģiskajai informācijai nosakāms ierobežotas informācijas statuss (uz sauszemes iegūtajai informācijai un paraugiem līdz desmit gadiem, bet jūrā iegūtajai informācijai – uz zemes dzīļu izmantošanas licences darbības laiku).  SIA „Balin Energy” ierosina papildināt noteikumus ar pārejas noteikumu, ka līdz minēto grozījumu pieņemšanai likumā „Par zemes dzīlēm” ģeoloģisko informāciju valstij var nenodot. Latvijas Vēja enerģijas asociācija un SIA „Odin Energi Latvija” uzskata, ka vispirms jāveic attiecīgie grozījumi likumā „Par zemes dzīlēm” un tikai pēc tam ir lietderīgi izstrādāt un pieņemt noteikumu projektu.  Ministrija uzskata, ka noteikumu pieņemšanu atlikt nevar, jo likumā ir deleģējums šādus noteikumus izstrādāt un noteikts to izstrādes termiņš. Turklāt, par izsludinātajā likumprojektā noteiktajiem informācijas ierobežotas pieejamības statusa termiņiem vēl jālemj Saeimai. |
| 4.Saeimas un ekspertu līdzdalība | Projekts šo jomu neskar. |
| 5.Cita informācija | Nav |

|  |  |
| --- | --- |
| **VII. Tiesību akta projekta izpildes nodrošināšana un tās ietekme uz institūcijām** | |
| 1. Projekta izpildē iesaistītās institūcijas | Valsts SIA „Latvijas vides ģeoloģijas un meteoroloģijas centrs”, Valsts vides dienests. |
| 2. Projekta izpildes ietekme uz pārvaldes funkcijām | Projekts šo jomu neskar. |
| 3. Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar.  Jaunu institūciju izveide netiek paredzēta. |
| 4. Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar.  Esošu institūciju likvidācija netiek paredzēta. |
| 5. Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar.  Esošu institūciju reorganizācija netiek paredzēta. |
| 6. Cita informācija | Nav |

Vides aizsardzības un

reģionālās attīstības ministrs E.Sprūdžs

**Vīza:**

Valsts sekretārs A.Antonovs

20.06.2012. 13.00

1607

D.Ozola

67026518; [dace.ozola@varam.gov.lv](mailto:dace.ozola@varam.gov.lv)